b'\n_START_ARTICLE_\nCerkev Srca Jezusovega, Velika Polana\n_START_SECTION_\nIz zgodovine\n_START_PARAGRAPH_\nPoleg mnogih drugih vasi z Ravenskega in Dolinskega je tudi Velika Polana spadala v pra\xc5\xbeupnijo Turni\xc5\xa1\xc4\x8de. V Veliki Polani so imeli manj\xc5\xa1o kapelico sv. Donata, v kateri so bili verski obredi le ob\xc4\x8dasno. Na za\xc4\x8detku tega stoletja, vsekakor pa 1912. leta, so za\xc4\x8deli  zbirati denar za gradnjo cerkve in imeli \xc5\xbeeljo ustanoviti lastno \xc5\xbeupnijo v Veliki Polani. Denar so za\xc4\x8dasno vlo\xc5\xbeili v hranilnico, \xc5\xbeal pa je potem pri\xc5\xa1la prva svetovna vojna in je v vojnih \xc4\x8dasih izgubil vso vrednost. Zadeva se je premaknila 1923. leta, ko je v velikopolanski kapelici sv. Donata ma\xc5\xa1eval Jo\xc5\xbeef Sakovi\xc4\x8d, po obredu pa se je z Ijudmi pogovarjal o gradnji cerkve, stanovanju za duhovnika, potrebnih dohodkih za njegovo vzdr\xc5\xbeevanje in ustanovitvi \xc5\xbeupnije. Ljudje so bili za \xc4\x8dimprej\xc5\xa1njo gradnjo. Na\xc4\x8drte za cerkev je naredil stavbenik Ba\xc4\x8di\xc4\x8d, zidarska dela pa je prevzel mojster Jandl iz Ljutomera. Odlo\xc4\x8dili so se zgraditi cerkev v sredi\xc5\xa1u Velike Polane, kjer je pokopali\xc5\xa1\xc4\x8de, ob njem pa nekaj ob\xc4\x8dinskega mo\xc4\x8dvirnatega sveta, ki so ga nasuli. Z gradbenimi pripravljalnimi deli so za\xc4\x8deli 9. julija 1923 in o\xc4\x8ditno zelo (po)hiteli, kajti \xc5\xbee 15. novembra istega leta je bila cerkev pod streho.\n_START_SECTION_\nOpremljanje cerkve\n_START_PARAGRAPH_\nV novo polansko cerkev so prenesli zvon\xc4\x8dek iz zvonika kapele sv. Donata, ki so jo podrli. Pozneje so kupili dva zvonova. Leta 1926 so postavili v cerkvi bo\xc5\xbeji grob in obesili nov velik lestenec. Velike orgle, ki \xc5\xa1e danes bogatijo bogoslu\xc5\xbeje, vendar pa so bile vmes popravljane in posodabljane 1926. leta. Naslednje leto so cerkev opremili s slikami kri\xc5\xbeevega pota, ki jih je izdelal akademski slikar Tone \xc4\x8ceh iz Ljutomera. V omenjenem letu so postavili stranski Marijin oltar. Glavni oltar Srca Jezusovega so postavili v cekrev kmalu zatem, ko so jo pokrili in za silo uredili notranjost. V cerkvi je bila za tedanje \xc4\x8dase nujna tudi pri\xc5\xbenica. Postno oltarno sliko je izdelal Tone \xc4\x8ceh, ki je tudi sicer poslikal celotno cerkev, in sicer spodnji del dekorativno, zgornjega pa krasijo slike svetnikov, zlasti v bogoslu\xc5\xbenem prostoru. V cerkvi je tudi 6 vitra\xc5\xbeev. Na treh, ki so v prezbiteriju, so podobe Srca Jezusovega, Marije in Jo\xc5\xbeefa, v ostalih treh, ki so na ju\xc5\xbeni strani cerkvene ladje, pa so barvni mozaiki. _NEWLINE_\xc4\x8ceprav so Veliko- in Malopolan\xc4\x8dani ter drugi dobrotniki omogo\xc4\x8dili in zgradili cerkev 1923. leta, je nastala uradno \xc5\xbeupnija \xc5\xa1ele 1. januarja 1938. Dotlej je Velika Polana formalno spadala \xc5\xa1e v turni\xc5\xa1ko \xc5\xbeupnijo, dejansko pa je imela \xc5\xbee vse pravice in obveznosti, ki sicer gredo samostojnemu \xc5\xbeupnijskemu ob\xc4\x8destvu. Poimenovali so jo v \xc5\xbeupnijo Srca Jezusovega._NEWLINE_Prvotno zakristijo so nadzidali in v tako pridobljenem prostoru uredili verou\xc4\x8dno u\xc4\x8dilnico, h kateri so v novej\xc5\xa1em \xc4\x8dasu dodali \xc5\xa1e enako visok prizidek (verou\xc4\x8dni dom) in ga poimenovali po Danielu Halasu. Blagoslovil ga je pomo\xc5\xbeni \xc5\xa1kof dr. Jo\xc5\xbee Smej. Prenovljeno oziroma dozidano je tudi \xc5\xbeupni\xc5\xa1\xc4\x8de. Veliko prenovo pa je do\xc5\xbeivela tudi cerkvena stavba. Tako so v skladu z novimi predpisi o bogoslu\xc5\xbeju preuredili po na\xc4\x8drtih arhitekta Zazude iz Maribora cerkveni prezbiterij. Odstranili so star klasi\xc4\x8den oltar in namestili daritveni oltar, obrnjem proti Ijudstvu. V polanski cerkvi in \xc5\xbeupni\xc5\xa1\xc4\x8du imajo centralno ogrevanje. Pred desetimi leti so v cerkvi polo\xc5\xbeili nove kerami\xc4\x8dne plo\xc5\xa1\xc4\x8dice in tako zamenjal prej\xc5\xa1nje betonske. Obnovili so ostre\xc5\xa1je cerkve in prej\xc5\xa1nji dotrajani eternit zamenjali z ope\xc4\x8dno kritino bobrovec. Obnovili so tudi cerkveni stolp. Cerkev je pono\xc4\x8di zunaj osvetljena in vidna dale\xc4\x8d naokoli, \xc4\x8deprav je na ni\xc5\xbeinskem svetu.\n_START_SECTION_\nArhitektura\n_START_PARAGRAPH_\nCerkev iz 1926 sestavljajo \xc5\xa1iroka pravokotna ladja s polkro\xc5\xbenim prezbiterijem in zvonik, ki slu\xc5\xbei kot vhodna lopa. Fasada je \xc4\x8dlenjena._NEWLINE_Cerkev stoji v naselju, ob pokopali\xc5\xa1\xc4\x8du.'